“ከመስከረም 30 በኋላ መንግሥት የለም እያሉ ለሚያወዛግቡ ኃይሎች የአማራ ክልል መንግሥትና ሕዝብ ቦታ እንደማይሰጡ ርእሰ መሥተዳድሩ አስታወቁ።
ባሕር ዳር፡ መስከረም 21/2013ዓ.ም (አብመድ) “የክልሉ የፀጥታ መዋቅር ለሕዝብ ሰላምና ደኅንነት ስጋት የሆኑ አካላትን ቀድሞ በመከላከል ሕዝባዊ አደራቸውን ይበልጥ መወጣት አለባቸው” ሲሉ ርእሰ መሥተዳድር ተመሥገን ጥሩነህ አስታወቁ።የአማራ ፖሊስ ኮሌጅ ለከፍተኛ ባለስልጣናትና ታዋቂ ሰዎች እጀባና ጥበቃ ያሰለጠናቸውን ባለሙያዎች ዛሬ አስመርቋል።የአማራ ፖሊስ ኮሌጅ ዋና ዳይሬክተር ምክትል ኮሚሽነር አንማው ዓለሜ የሕዝብ ሰላምና ደኅንነት እንዲጠበቅ ብቃት ያለው ፖሊስ መገንባት ወሳኝ መሆኑን በመገንዘብ በተለያዩ ዙሮች በአካል ብቃት የዳበረና ተልእኮን በቁርጠኝነት የሚተገብር ኃይል እያሰለጠነ መሆኑን ተናግረዋል።የአማራ ክልል ፖሊስ ኮሚሽን ኮሚሽነር አበረ አዳሙ “የአማራ ሕዝብ ከድህነት ወጥቶ ሰላሙ እንዲረጋገጥና የሀገር አለኝታነቱ እንዲቀጥል ጠንካራ መንግሥት ያስፈልገዋል” ነው ያሉት።